Geen permitte vir vissers weens stukkende rekenaarstelsel(Argieffoto: Pixabay) Vissers sukkel om aansoek te doen vir visvangpermitte omdat die departement van landbou, bosbou en visserye se aanlyn stelsel waarvolgens hulle moet aansoek doen, die afgelope twee weke al stukkend is. Gevolglik kan beroepsvissers die risiko loop om hul inkomste te verloor of in die tronk te beland. Dave Bryant, die DA se woordvoerder oor omgewingsake, bosbou en vissery, het aan Maroela Media gesê ŉ tegniese probleem duik op wanneer vissers hul bewyse van permitaansoeke elektronies aan die departement probeer deurstuur. Die departement ontvang dus nie hul aansoeke nie en die aansoekproses word nooit voltooi nie. Hy sê die departement stel boonop nie die aansoekers in kennis van die tegniese probleme nie. “Gevolglik moet talle vissermanne sonder die nodige visvangpermitte op die water uitgaan en die risiko loop om in hegtenis geneem te word of dat hul bote geskut word,” sê Bryant. Hy sê met die snoekseisoen wat nou om die draai is, kan vissers ŉ groot verlies aan inkomste ly omdat dié seisoen vir baie vissers ŉ hoogtepunt ten opsigte van inkomste beteken. Die DA het in ŉ brief aan Barbara Creecy, minister van omgewing, bosbou en visserye, gevra dat sy spoedig sal ingryp en verseker dat die departement se rekenaarstelsel herstel word. “Hierdie kwessie is net weereens ŉ bewys van die departement se swak bestuur. Hulle misluk om basiese administratiewe funksies te verrig, wat enige goed bestuurde regering effektief moet kan doen. “Die regering wys ook weereens hoe min hy omgee vir die regte en lewensbestaan van vissermanne.”